
	[bookmark: nev]SZEKERES EDINA
szedina94@gmail.com
tájépítész mérnöki
MSc, 4. félév
Magyar Agrár- és Élettudományi Egyetem
Tájépítészeti, Településtervezési és Díszkertészeti Intézet
	
[bookmark: _GoBack]






Témavezető:
	Dr. Szilvácsku Miklós Zsolt
egyetemi adjunktus, MATE TTDI




Mezőgazdasági táj rendezésének lehetőségei és településcsoport szintű összehangolása - Dány, Valkó, Vácszentlászló, Zsámbok mintaterületen

A mezőgazdasági területek a gépesítés megjelenése, valamint a támogatási rendszerek kialakulása óta folyamatosan változnak. A biodiverzitás csökken, az éghajlatváltozás következtében a csapadék csökken, a hőmérséklet emelkedik, a mezőgazdasági területek állapota romlik. Éppen ezért fontos foglalkozni velük, változtatni szükséges, hogy a területek hosszútávon fennmaradjanak.
A mezőgazdasági területek fenntarthatósági szempontjainak és a nyújtott ökoszisztéma-szolgáltatásoknak az értékelésére kidolgoztam egy módszert, melyet egy négy településből álló településcsoporton mutattam be. Az értékelést alapos vizsgálat előzte meg a terület és a téma alapos megismerése érdekében. Ennek kapcsán éppúgy hangsúlyos volt a természeti/táji adottságok vizsgálata (domborzat, vízrajz, éghajlat, növény és állatvilág), mint a települések társadalmi és gazdasági helyzete, ami a mezőgazdaságból élők aránya, valamint a népesség változását foglalta magába. A vizsgálatok során a tájváltozásokat és a települések mezőgazdasági szokásainak a változásait is elemeztem. A mezőgazdasági területeket külön részletesebb vizsgálat alá vetettem, mely során külön kitértem a termesztett növényekre, az egyes területek arányaira és méreteire, valamint a múltbéli és jelenlegi művelési mód összevetésére.
A terület megismerése után a szántók, a szegélyek, a kertek, a gyepek, a gyümölcsösök és az erdők értékelése következett. Minden területhasználati típusnál 6-7 szempontot vettem figyelembe, melyekre az egyes területek 1 és 5 közötti pontot kaptak, és az összesített pontszám alapján határoztam meg, hogy melyek azok a területek, melyek a jelenlegi állapotukban hosszútávon fenntarthatóak, és melyek azok, amelyeken beavatkozások szükségesek.
Az értékelési eredmények alapján meghatároztam, hogy az egyes területek milyen ökoszisztéma-szolgáltatásokat képesek nyújtani a jelenlegi állapotukban, illetve milyen szolgáltatásokat nyújthatnának némi beavatkozás után. Ugyanis az emberi tevékenységek, a felszínborítás megváltoztatása mindig hatással lesz az ökoszisztémákra, mely egy nagyon komplex rendszer, melynek részei szoros kölcsönhatásban vannak egymással és csak megfelelő egyensúly mellett képesek hosszútávon működőképesek maradni.
Az eredmények ismerete után meghatározhatóak a beavatkozási területek és formák, és láthatóvá válik, hogy melyik az a pont, amely változtatásával jelentősen javulhat a területen az ökoszisztémák állapota.



